DA Den Europæiske Unions Tidende CE 84/67

(2004/C 84 E/0073)

SKRIFTLIG FORESPØRGSEL P-3563/03

af Monica Frassoni (Verts/ALE) til Kommissionen

(25. november 2003)

Om: Transportprotokollen vedrørende Alpe-konventionen

Fredag den 14. november 2003 vedtog det italienske senat Alpe-konventionen og fjernede efter anmodning fra regeringen konventionens transportprotokol fra listen over vedtagne protokoller.

I rapporten fra arbejdsgruppen på højt plan vedrørende transeuropæiske transportnet står der angående Brenner-basetunnelen og Torino-Lyon-basetunnelen følgende: »De økonomiske forhold vedrørende tunnelen og dennes tilgangslinjer er afhængig af en integreret transportpolitik, der er positiv over for intermodalitet i overensstemmelse med ånden i Alpe-konventionens transportprotokol. Det bliver nødvendigt at begrænse udbygningen af nye veje på de konkurrende ruter and tilpasse politikken om betaling for infrastrukturerne, således at vejafgifter fra de konkurrende ruter kan bidrage til at finansiere tunnelsen inden for rammerne af et offentligt-privat partnerskab.«

Senatets afgørelse, som giver tilladelse til at bygge store transalpine motorveje, betyder i praksis, at investeringerne og tunnelerne vil blive underudnyttet og derfor vil være uøkonomiske.

Kan Kommissionen oplyse følgende:

1. Udgør det italienske senats afgørelse og dermed regeringens ønske om at gå ind for at bygge lange transalpine motorveje, i stærk modsætning til konklusionerne i Van Miert betænkningen, ikke en fare for de investeringer, den italienske regering har foretaget i jernbanenettet i området?

2. Agter Kommissionen på grundlag af det italienske senats afgørelse at tage dens egne beslutninger op til fornyet overvejelse vedrørende europæiske støtte til det italienske transalpine jernbanenet?

Svar afgivet på Kommissionens vegne af Loyola de Palacio

(7. januar 2004)

Kommissionens forslag om retningslinjer for udvikling af det transeuropæiske transportnet, som i store træk følger henstillingerne fra »Gruppen på højt niveau vedrørende de transeuropæiske net«, tager sigte på at sikre gennemførelsen af det indre marked, en vellykket udvidelse og en overflytning af transporten til transportmåder med mindre trængsel og færre miljøproblemer. Grænseoverskridende delstrækninger og strækninger, der krydser naturskabte hindringer blev udpeget som to centrale områder. Derfor sætter forslaget betydelig fokus på investeringer i jernbanestrækninger over Alperne.

I et nyt forslag med henblik på ændring af det såkaldte Eurovignet-direktiv foreslås en harmoniseret fremgangsmåde til opkrævning af de fulde infrastrukturomkostninger for tunge lastbiler. Efter forslaget kan der opkræves forhøjede vejafgifter for strækninger gennem miljømæssigt særligt følsomme områder som f. eks. Alperne til krydsfinansiering af investeringer i alternative transportmåder.

Hvad angår Alperne, hvor transportkapaciteten er lille, vil bedre jernbaneservice, der er baseret på en forbedring af den pågældende infrastruktur, ifølge nyere undersøgelser nedbringe efterspørgslen efter vejtransport. På den anden side vil opkrævning af vejafgifter tilskynde til øget efterspørgsel efter banetransport.

Kommissionens forslag af 1. oktober 2003 udpeger de europæiske prioriterede projekter, herunder Brenner-basetunnelen og Turin-Lyon-basetunnelen. Dette kommissionsforslag er for tiden under drøftelse i Rådet og Europa-Parlamentet.

Kommissionen kan ikke blande sig i en afgørelse, der truffet på nationalt plan som f. eks. afgørelsen om at ratificere transportprotokollen til Alpekonventionen. Men når der skal tages stilling til medlemsstaternes forslag til projektfinansiering, vil der blive foretaget en vurdering af projektets finansielle gennemførlighed og en strategisk miljøvurdering. Der vil derfor blive taget hensyn til parallelle projekter, der udvikles på nationalt plan, og som har indflydelse på jernbanetunnelernes rentabilitet.